### | | | | --- | --- | | | | | --- | | **Byråd** 24. april 2018 Sagsnr. 710-2016-41870 Dok.nr. 710-2018-100202 Sagsbehandler DPGILA | | 68.                 Fælles kommunalt rammepapir på voksenhandicapområdet - Åbent

###

|  |  |
| --- | --- |
| Tidl. politisk behandling | SS-U, 06.03.18, pkt. 12, AU, 06.03.18, pkt. 8 |
| Forventet sagsgang | SS-U, AU, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til mål for
indsatsområderne i det fælles kommunale rammepapir på voksenhandicapområdet.

Social- og Sundhedsudvalget og Arbejdsmarkedsudvalget
besluttede på møde 6. marts 2018 at sende det fælles kommunale rammepapir i
høring hos Handicaprådet. Handicaprådet har afgivet høringssvar, som vedlægges.

Rammepapiret er udarbejdet af de midtjyske kommuner og
Region Midtjylland og beskriver de politiske ambitioner for en styrket indsats
på voksenhandicapområdet.

Baggrunden for rammepapiret er, at antallet af borgere i
[adresse] med handicap vokser. Dermed er der flere, der efterspørger tilbud efter
serviceloven. Serviceloven tager udgangspunkt i, at der ydes kompensation og
støtte til den enkelte, men lægger ikke tilsvarende vægt på udvikling, mestring
og beskæftigelse. Rammepapiret opstiller mål for udvalgte indsatsområder, som
understøtter udviklingen af området.

Kommunekontaktrådet (KKR) [adresse] har samtidig med
deres godkendelse af rammepapiret anbefalet, at de politiske fagudvalg drøfter,
hvordan rammepapiret kan indgå i den lokale proces om udvikling af
voksenhandicapområdet. Rammepapiret er en del af ”Rammeaftalen på det
specialiserede social- og specialundervisningsområde i 2018”. ”Rammeaftalen
2018” blev godkendt af Byrådet 26. september 2017.

Rammepapirets målgruppe er:

· Borgere med fysisk handicap

· Borgere med udviklingshæmning

· Borgere med hjerneskade (erhvervet/medfødt)

· Borgere med udviklingsforstyrrelse (ADHD/autisme).

Social og Sundhed definerer målgruppen som borgere med
handicap, der modtager visse ydelser efter serviceloven på voksenområdet. Der
henvises til bilag 2 for en nærmere definition af ydelserne. Målgruppen
udgjorde i november 2017 i alt 402 borgere i alderen 18-65 år svarende til
mindre end 10 borgere pr. årgang. Ud over at målgruppen pr. årgang er relativ
begrænset, så er den også kendetegnet ved, at den rummer et meget bredt
spektrum af problematikker. Dette gør det statistiske materiale omkring
målsætningerne meget usikkert.

Der beskrives fire indsatsområder i rammepapiret:

· Mestring

· Det inkluderende arbejdsliv

· Samskabelse og samarbejde

· Fokuseret indsats.

Nedenfor er Favrskov Kommunes mål beskrevet nærmere, og
samtidig fremgår det, hvorledes der måles inden for de fire indsatsområder. Der
er herudover opstillet et succeskriterie for hvert af målene. Succeskriterierne
er baseret på et skøn.

Målet for indsatserne for mestring er, at andelen af 18-25
årige borgere med handicap i ungdomsuddannelse øges med 10% frem til 1. januar
2020.

Målet for indsatsen for det
inkluderende arbejdsliv er, at andelen af borgere med handicap, som er i
kontakt med Handicap og Psykiatri og som er i beskæftigelse, øges med 10% frem
til 1. januar 2020. Der opgøres på andelen af borgere, som er i flexjob,
borgere, som er selvforsørgende og andelen af borgere, som modtager midlertidig
forsørgelse.

Målet for indsatsen for samskabelse og samarbejde er, at
andelen af borgere med handicap i botilbud eller som modtager bostøtte, som
deltager i forenings- og fritidsliv, øges med 10% frem til 1. januar 2020. Det
har ikke tidligere været opgjort, hvor mange borgere, der har været deltagende i civilsamfundet, og der vil derfor
blive ført statistik på området fremadrettet.

I rammepapiret opfordres kommunerne til at øge brugen af
effektvurdering, som kan måle progression for borgere med handicap.
Effektvurdering er en del af den indsats som anvendes, når hver borgers
progression måles. Målingen sker via det elektroniske journal- og bostedsystem
Sensum, jf. bilag 2.

**VURDERING**

Det vurderes, at rammepapiret er et godt udgangspunkt for
udvikling af voksenhandicapområdet i [adresse].

De fælles kommunale målsætninger er dækkende for den
indsats, som Favrskov Kommune allerede har på voksenhandicapområdet i forhold
til social- og arbejdsmarkedsområderne. Der iværksættes derfor ikke særlige
initiativer på baggrund af rammepapiret, men der måles fremadrettet på om
målsætningerne nås.

Arbejdsmarkedsudvalget og Social- og Sundhedsudvalget vil en
gang om året blive orienteret om status for målopfyldelsen.

Af Handicaprådets høringssvar 20. marts 2018 fremgår, at
Handicaprådet overordnet finder det positivt, at Favrskov Kommune vil øge
indsatsen på voksenhandicapområdet. Handicaprådet tilkendegiver samtidig et
ønske om at blive orienteret, når tiltagene er blevet konkretiseret, og der er
udarbejdet en procedure for indsatsernes implementering.

Social og Sundhed kan hertil bemærke, at Handicaprådet vil
blive orienteret, og at Handicaprådet – ligesom Arbejdsmarkedsudvalget samt
Social- og Sundhedsudvalget – vil få en årlig status for målopfyldelsen.

**ØKONOMI**

Der er ingen økonomiske konsekvenser ved de beskrevne
indsatsområder.

**INDDRAGELSE**

Social og Sundhed har, med udgangspunkt i rammepapiret,
afholdt en workshop for at få input til den fremtidige udvikling af
voksenhandicapområdet. Workshoppen blev afholdt i 2017 og havde deltagelse af
brugere, pårørende, interesseorganisationer, frivillige, fagpersoner og
repræsentanter fra Handicap og Psykiatri.

Deltagernes input på dagen er i god overensstemmelse med de
fire indsatsområder i rammepapiret og bidrager derfor til den fælles forståelse
af vigtigheden af dette arbejde.

Rammepapiret har været i høring hos Handicaprådet, og der
er afgivet høringssvar 20. marts 2018.

**INDSTILLING**

Direktøren for Social og Sundhed indstiller til Byrådet:

1.    At forslag til fastsættelse
af målsætning for det fælles kommunale rammepapir
       på voksenhandicapområdet godkendes.

**BESLUTNING**

***Social- og Sundhedsudvalget, 3. april 2018:***

Fraværende:Ingen

Indstilles godkendt.

***Arbejdsmarkedsudvalget, 3. april 2018:***

Fraværende:Ingen

Indstilles godkendt.

***Økonomiudvalget, 17. april 2018:***

Fraværende:Steve Mikkelsen

Indstilles godkendt.

**Bilag**

|  |  |
| --- | --- |
| Bilag 1: Fælleskommunalt rammepapir for voksenhandicap | 710-2017-70775 |
| Bilag 2 Udmøntning af rammepapiret i [adresse] | 710-2017-184980 |
| Bilag 3: Høringssvar fra Handicaprådet til det fælles kommunale rammepapir | 710-2018-71370 |